La Coordinadora del Bosc organitza una ruta per les trinxeres de la Vallesa
06/02/2015

# La Coordinadora del Bosc organitza una ruta per les trinxeres de la Vallesa

[![Imagen de las trinxeres](/images/noticias/2015/02/trincheras.jpg)](/images/noticias/2015/02/trincheras.jpg)

06.02.2015

La visita estarà guiada per José Durbán, expert en la història d’aquesta línia defensiva de la Guerra Civil

La Coordinadora de Defensa dels Boscos Metropolitans del Túria ha organitzat per a demà dissabte una visita a les trinxeres de la Vallesa a la que s’invita a tota la ciutadania que vullga assistir. La ruta començarà a les 10 del matí des del baixador de la Vallesa, línia 1 de FGV, i tindrà com a guia José Durbán, que és una autoritat pel que fa a estes.

Coneguda com ‘La Immediata’, va ser construïda per l’exèrcit republicà durant la guerra civil i es va estendre des del Puig fins a Carasols, prop de Manises. El membre de la Cordinadora del Bosc i autor del llibre “Una ruta republicana por la defensa de Valencia”, explicarà durant la ruta la història d’este enclavament que ha sigut catalogat a Paterna com Bé de Rellevància Local.

Des de la Coordinadora de Defensa dels Boscos Metropolitans del Túria indiquen que “com en visites anteriors tractem de divulgar l’existència de les trinxeres i defendre la seua conservació com a monument històric cultural”. Els organitzadors recomanen portar un calçat adequat, roba esportiva, aigua i llanterna.